Donasies stroom in vir mediese studentHendrik Pretorius (Foto: Verskaf) Skaars drie weke nadat ŉ fondsinsamelingsinisiatief begin is om ŉ mediese student se laaste twee studiejare te finansier, is derduisende rande reeds vir hom ingesamel. Hendrik Pretorius (23) se ouers kon nie ŉ verdere lening by die bank kry nie en daar was sprake dat hy nie sy studie sou kon voortsit nie. Nou het hy egter genoeg geld om ten minste vanjaar sy klas- en akkommodasie-rekening aan die Universiteit van Pretoria ten volle te dek. Hy is nou in sy vyfde jaar medies. Michelle Pretorius, Hendrik se ma, is sprakeloos oor soveel mense se goedhartigheid wat gehelp het om haar seun se droom ŉ werklikheid te maak. “Dit is wonderlik om te sien hoe mense wat jy van geen kant af ken nie, wil help. Ek is baie dankbaar.” Die fondsinsameling op Back-a-Buddy het sedert 12 Februarie R147 000 van die R236 000 wat nodig is vir sy laaste twee jaar se studie ingesamel. Michelle sê aan Maroela Media hulle kon nie weer ŉ studentelening kry om Hendrik se uitgawes vir die laaste twee jaar te dek nie, nadat hulle vir sy eerste drie jaar studentelenings by verskillende banke gekry het. “Ons moes reeds van ons pensioenfondse laat uitbetaal om vir sy vierde jaar te betaal. Die banke wou nie meer vir ons geld leen nie.” Michelle is ŉ gr.1-onderwyseres in Klerksdorp. “Ek het met my hande in my hare gesit, want ek het nie geweet hoe ons vanjaar se uitgawes gaan kan dek nie,” het Michelle gesê. “Nadat Hendrik verlede jaar vir ŉ ruk lank in die Wilmedpark-hospitaal in Klerksdorp gewerk het, het ek die dokters gaan vra of hulle nie beurse of lenings vir studente soos Hendrik beskikbaar stel nie.” Chris Botha, wat ook in die hospitaal werk en al lank vir Michelle ken, sê hy het dadelik met die Back-a-Buddy-fondsinsameling vorendag gekom. Hy, sy vrou en ŉ paar vriende by die hospitaal het dadelik aan die werk gespring. “Ek was verbaas oor hoe vinnig die donasies ingestroom het. Ons het die fondsinsameling begin en sommer onder ŉ paar vriende versprei. Ons het dit nie eers op Facebook gesit nie,” sê Botha. Michelle sê Hendrik wou al van skool af medies studeer. Hy is egter nie dadelik vir medies gekeur nie, en het in 2015 aptekerswese aan die Noordwes-Universiteit se Potchefstroom-kampus begin studeer. “Hendrik het gesê hy sal aanhou bid totdat hy vir medies gekeur word, want dit is sy roeping. Hy het elke oggend en aand op sy knieë gegaan en gebid,” vertel Michelle. In 2016 is hy vir medies by UP gekeur en Michelle sê hy blink uit in sy studie. “Hy wil graag in neurologie of as internis spesialiseer. Ek is so trots op hom. Hy is toegewyd en baie hardwerkend,” het Michelle gesê. Bydraes vir sy studies kan hier gemaak word.